Το **Ντραμκόντρα** (αγγλικά: *Drumcondra*‎, ιρλανδικά: *Droim Conrach*, μτφ: *ράχη του Κορράδου*) είναι οικιστική περιοχή και εσωτερικό προάστιο στη βόρεια πλευρά του Δουβλίνου, στην Ιρλανδία. Διοικείται από το Συμβούλιο της Πόλης του Δουβλίνου. Ο ποταμός Τόλκα και η Βασιλική Διώρυγα διαρρέουν την περιοχή.

Ιστορικά στοιχεία
-----------------

Οι οικισμός του Ντραμκόντρα ήταν η κεντρική περιοχή της ενορίας του Κλόνταρκ, και οι δύο ονομασίες χρησιμοποιούνταν εξίσου για τις θρησκευτικές και αστικές ενορίες, αλλά η νέα προαστιακή περιοχή του Ντραμκόντρα περικλείει την παλαιά ενορία της Αγίας Μαίρης.

Η παμπ Cat and Cage στην οδό Ντραμκόντρα ήταν η τοποθεσία όπου στεγαζόταν το παλαιό ταχυδρομείο και ο χώρος στον οποίο οι εξεγερμένοι, κατά τη διάρκεια της εξέγερσης του 1798, κατέλαβαν ένα ταχυδρομικό κάρο ώστε να παροτρύνουν τους υπόλοιπους κατοίκους στα βόρεια της Κομητείας του Δουβλίνου να εξεγερθούν.

### Τοπική αυτοδιοίκηση και υποδιαιρέσεις

Το νομοσχέδιο των Δήμων των Ντραμκόντρα, Κλόνλιφ και Γκλάσνεβιν του 1878 ήταν νομοσχέδιο τοπικής αυτοδιοίκησης του Κοινοβουλίου του Ηνωμένου Βασιλείου το οποίο υποστηρίχθηκε από επιχειρηματίες του Ντραμκόντρα για τη δημιουργία ενός δήμου, ο οποίος θα περιελάμβανε το Ντραμκόντρα και τις γειτονικές περιοχές των Κλόνλιφ και Γκλάσνεβιν και θα διοικούνταν από αστικούς επιτρόπους. Το τμήμα της εκλογικής περιφέρειας του Ντραμκόντρα έξω από το δήμο ονομάστηκε Αγροτική Περιοχή του Ντραμκόντρα. Το Νομοσχέδιο περί Ορίων του Δουβλίνου το 1900 ενσωμάτωσε το δήμο στον κομητειακό δήμο του Δουβλίνου όπως και τις ενορίες του Ντραμκόντρα και του Γκλάσνεβιν. Τμήμα της εκλογικής περιφέρειας της Αγροτικής Περιοχής του Ντραμκόντρα μεταφέρθηκε στην πόλη το 1930. Το υπόλοιπο τμήμα διαχωρίστηκε σε Αγροτική Περιοχή 1 και Αγροτική Περιοχή 2 του Ντραμκόντρα το 1971.

Μεταφορές
---------

Οδός στη περιοχή του Ντραμκόντρα
* Η περιοχή εξυπηρετείται από το σιδηροδρομικό σταθμό του Ντραμκόντρα επί της κεντρικής οδού της περιοχής. Ο σταθμός άνοιξε αρχικά την 1η Απριλίου 1901 αλλά έκλεισε την 1η Δεκεμβρίου 1910 με τον τερματισμό των γραμμών του Κινγκσμπρίτζ προς τον οδό Αμιέν. Τμήμα του αρχικού κτιρίου κατεδαφίστηκε στα τέλη του 1918. Άνοιξε ξανά στις 2 Μαρτίου 1998 ως σταθμός της προαστιακής γραμμής Μέινουθ/Λόνγκφορντ.
* Η σχεδιαζόμενη γραμμή του μετρό από το κέντρο του Δουβλίνου προς το αεροδρόμιο του Δουβλίνου προγραμματίζεται να συνδέεται με το σιδηροδρομικό σταθμό του Ντραμκόντρα.
* Πολλά δρομολόγια της αστικής συγκοινωνίας του Δουβλίνου εξυπηρετούν τη περιοχή. Επίσης λεωφορεία υπεραστικής συγκοινωνίας που μεταβαίνουν στο αεροδρόμιο του Δουβλίνου πραγματοποιούν στάση στο σιδηροδρομικό σταθμό.

Σημαντικές τοποθεσίες
---------------------

Ένα από τα κύρια αξιοθέατα του Δουβλίνου είναι το Κρόουκ Παρκ, όπου πραγματοποιούνται αγώνες της εθνικής ομάδας γαελικού ποδοσφαίρου και χέρλινγκ της Ιρλανδίας. Με χωρητικότητα 82.300 θεατών, είναι ένα από τα μεγαλύτερα αθλητικά κέντρα στην Ευρώπη. Στο στάδιο βρίσκονται τα γραφεία της Γαελικής Αθλητικής Ομοσπονδίας και το επίσημο μουσείο της.

Η παμπ Kennedys είναι μια από τις παλαιότερες παμπ στην περιοχή. Προηγουμένως ονομαζόταν McPhilips, και έλαβε την τρέχουσα ονομασία της το 1961.

Το Πανδοχείο Fagan's
Το στάδιο Τόλκα Παρκ είναι έδρα της ομάδας ποδοσφαίρου Σέλμπουρν η οποία αγωνίζεται στο Πρωτάθλημα της Ιρλανδίας, και βρίσκεται επίσης στην περιοχή.

Επίσης στην περιοχή βρίσκεται το Εθνικό Συμβούλιο Τυφλών, πλησίον της εκκλησίας του κοιμητηρίου του Αγίου Γεωργίου.

Αξιοθέατα
---------

### Οίκος Μπελβεντέρε

Αυτό το κτίριο γεωργιανής αρχιτεκτονικής, προηγουμένως αποτελούσε την οικία της οικογένειας Κόκγκχιλ, και πλέον είναι η Προεδρική Οικία του Κολεγίου Σεντ Πάτρικς. Το 1874, ήταν η οικία του Επικεφαλής των Ιρλανδών Χριστιανών Αδελφών, αλλά και κέντρο εκπαίδευσής τους. Το 1881, η Εκκλησία αγόρασε το *Marino House* στο οποίο και μετακόμισε, πωλώντας τον Οίκο Μπελβεντέρε στον Καρδινάλιο Κάλεν.

### Κάστρο του Ντραμκόντρα

Αρχικά ήταν ο χώρος ενός κάστρου της Ελισαβέτειας περιόδου το οποίο είχε κτιστεί περίπου το 1560. Το κάστρο που έκτισε ο καταγόμενος από το Μιθ Τζέιμς Μπέιθ επί εκκλησιαστικής γης (μονή της Αγίας Τριάδας), του αποδόθηκε και η οικογένειά του το κατείχε για αρκετά χρόνια. Το 1591 όταν το κάστρο αποτελούσε την κατοικία του Σερ Ουίλιαμ Γουόρεν ο οποίος είχε νυμφευθεί τη χήρα του Τζον Μπέιθ αποκτώντας τα εδάφη του Ντραμκόντρα, ο Χιού ο'Νιλ, Κόμης του Τάιρον νυμφεύθηκε την Μέιμπελ Μπέιγκεναλ στο κάστρο αφότου δραπέτευσε μαζί της. Το 1677, ο Ιάκωβος Β΄ απέδωσε τα εδάφη του Ντραμκόντρα σε κάποιον Τζιλς Μάρτιν. Το 1703 αγοράστηκε από τον Τσίσεστερ Φίλιπς. Το 1870 μετατράπηκε στο Άσυλο του Αγίου Ιωσήφ για τους Άρρενες Τυφλούς όταν το τάγμα των Καρμελιτών απέκτησε τα εδάφη του κάστρου.

### Οίκος Ντραμκόντρα

Ο Οίκος Ντραμκόντρα εξαγοράστηκε από τον ιερέα Τζον Χαντ και το 1842 ιδρύθηκε το Κολέγιο Ολ Χάλοους. Ο Ντάνιελ Ο'Κόνελ έπαιξε σημαντικό ρόλο στην εξαγορά του Οίκου Ντραμκόντρα για το Ολ Χάλοους από το Σωματείο του Δουβλίνου. Ο Σερ Έντουαρντ Λόβετ Πιρς σχεδίασε το κτίριο το οποίο κτίστηκε το 1726 για το Σερ Μάρμαντιουκ Κόγκχιλ, του κοντινού Οίκου Μπελβεντέρε. Οι Κόγκχιλ ενοικίαζαν τον Οίκο για κάποιο διάστημα.

### Οίκος Χάμπτον/Μονή των Καρμελιτών

Για 150 χρόνια ο οίκος Χάμπτον και τα εδάφη ανήκαν στη Μονή των Καρμελιτών. Το τάγμα εξαγόρασε τον Οίκο Χάμπτον και μετακόμισε σε αυτόν το 1858. Προτού γίνει μονή, ο Οίκος Χάμπτον ανήκε στον Τόμας Γουίλιαμς τον πρώτο γραμματέα της Τράπεζας της Ιρλανδίας και της συζύγου του Μαίρη Αν Γουίλιαμς των οποίων ο γιος έζησε στο κάστρο του Ντραμκόντρα. Τα εδάφη και τα κτίρια πωλήθηκαν το 2016 και στην περιοχή κτίζονται οικίες και νοσοκομείο.

Θρησκεία
--------

Η παλαιότερη εκκλησία της περιοχής είναι η Εκκλησία του Ντραμκόντρα, στο προαύλιο της οποίας έχουν ταφεί αρκετές γνωστές προσωπικότητες. Ο παλαιός ναός του Αγίου Γεωργίου κτίστηκε το 1668, ενώ πλέον υπάρχουν απομεινάρια από το καμπαναριό του. Ο νέος ναός κτίστηκε στις αρχές της δεκαετίας του 1800, ενώ σήμερα διασώζονται ορισμένες πλάκες από το νεκροταφείο του ναού. Το Ντραμκόντρα είναι ενορία της Ρωμαιοκαθολικής Αρχιεπισκοπής του Δουβλίνου, με την οικία του Αρχιεπισκόπου να βρίσκεται στην ευρύτερη περιοχή.

Αθλητισμός
----------

Το Τόλκα Παρκ στο Ντραμκόντρα
Στο Ντραμκόντρα βρίσκονται οι αθλητικές εγκαταστάσεις Κρόουκ Παρκ και Τόλκα Παρκ, έδρα της Σέλμπουρν από το 1989, όπου έχουν διεξαχθεί και αγώνες ευρωπαϊκών διοργανώσεων. Η Σέλμπουρν αναδείχθηκε έξι φορές πρωταθλήτρια και τέσσερις φορές κυπελλούχος του FAI Cup από τη στιγμή όπου μετακόμισε στο Τόλκα Παρκ. Το γήπεδο αποτελούσε επίσης έδρα της Ντραμκόντρα ΦΚ (*Drums*) ομάδα του ποδοσφαιρικού πρωταθλήματος της Ιρλανδίας από το 1928 έως το 1972 προτού συγχωνευθεί με την επίσης από το Δουβλίνο Χόουμ Φαρμ, η οποία έχει την έδρα της στο Γουάιτχολ. Η Ντραμκόντρα ΦΚ, ήταν επιτυχημένη ομάδα την περίοδο μετά το Β΄ Παγκόσμιο Πόλεμο, κερδίζοντας πέντε φορές το πρωτάθλημα μεταξύ 1948 και 1965, ενώ συμμετείχε και σε ευρωπαϊκές διοργανώσεις.

Γνωστοί κάτοικοι
----------------

* Μπέρτι Αχέρν, πρωθυπουργός
* Ουίλιαμ Μπέιθ, Ιησουίτης ιερέας, μουσικολόγος και συγγραφέας
* Νέβιλ Κόγκχιλ, κάτοχος Σταυρού της Βικτόριας
* Ίμον Ντάνφι, ποδοσφαιριστής και σχολιαστής αγώνων
* Μάικλ Φίνεϊ Κάλαν, συγγραφέας
* Τσαρλς Φράνκλιν, μηχανικός και οδηγός αγώνων
* Έινταν Γκίλεν, ηθοποιός
* Μάικλ Χόλοχαν, συνθέτης

Παραπομπές
----------

1. ↑  "Local Government Act, 2001", section 10(2)
2. ↑  «The Cat and Cage Pub». *www.irelandxo.com*. Ανακτήθηκε στις 10 Απριλίου 2018.
3. ↑  McManus, Ruth (2002). *Dublin, 1910-1940: shaping the city & suburbs*. Four Courts. σελ. 308. ISBN 9781851827121.
4. ↑  McManus, 2002, σελ. 313
5. ↑  «Local Government (Dublin) Act, 1930, Schedule 1». *Irish Statute Book*. Ανακτήθηκε στις 10 Απριλίου 2018.
6. ↑  «S.I. No. 17/1971 - Dublin County (District Electoral Divisions) Regulations, 1971.». *Irish Statute Book*. Ανακτήθηκε στις 10 Απριλίου 2018.
7. ↑  «Drumcondra station» (PDF). *Railscot - Irish Railways*. Ανακτήθηκε στις 10 Απριλίου 2018.
8. ↑  Metro line from the city centre to beyond Dublin Airport Αρχειοθετήθηκε 2008-10-01 στο Wayback Machine.
9. ↑  «Europes third largest Stadium». *www.crokepark.ie* (στα Αγγλικά). Ανακτήθηκε στις 10 Απριλίου 2018.
10. ↑  «Home of the GAA and Ireland's Gaelic Games - Croke Park». *crokepark.ie*. Ανακτήθηκε στις 1 Αυγούστου 2020.
11. ↑  «History - Kennedys Drumcondra» (στα αγγλικά). *Kennedys Drumcondra*.. Ανακτήθηκε στις 2018-04-10.
12. ↑  «Directions to Tolka Park» (στα αγγλικά). *shelbournefc.ie*.. Ανακτήθηκε στις 2018-04-10.
13. ↑  «About NCBI» (στα αγγλικά). *NCBI*.. Ανακτήθηκε στις 2018-04-10.
14. ↑  O'Brien, Andrew (2005). «Some 17th/18th Century Residents of Belvedere House, Drumcondra». *Dublin Historical Record* **58** (1): 63–75. .
15. 1 2  by Kevin Condon. «The Missionary College of All Hallows (1842-1891)» (PDF). *All Hallows College, Dublin*. Αρχειοθετήθηκε από το πρωτότυπο (PDF) στις 14 Νοεμβρίου 2017. Ανακτήθηκε στις 12 Απριλίου 2018.
16. ↑  «History | Malahide Carmelite Nuns». *malahidecarmelites.ie* (στα Αγγλικά). Αρχειοθετήθηκε από το πρωτότυπο στις 13 Σεπτεμβρίου 2017. Ανακτήθηκε στις 11 Απριλίου 2018.
17. ↑  The Irish Times, 26-11-1894, σελ. 3, και 28-12-1898 σελ. 6
18. ↑  «St. George's church re-opened». *The Irish Times*: σελ. 9. 1961-12-14.
19. ↑  About Αρχειοθετήθηκε 28-09-2011 στο Wayback Machine. Drumcondra FC web site
20. ↑  Mathúna, Seán P. Ó (1986). *William Bathe, S.J. 1564-1614: A Pioneer in Linguistics*. Amsterdam: John Benjamins Publishing. σελ. 45. ISBN 9027245207.
21. ↑  «A father’s tribute? The war trophies of Lieutenant Nevill Coghill VC» (στα αγγλικά). *History Ireland*. 2013-03-13.. Ανακτήθηκε στις 2018-04-12.
22. ↑  Freyne, Patrick (2017-09-02). «Eamon Dunphy: ‘I’m not part of official Ireland’» (στα αγγλικά). *The Irish Times*.. Ανακτήθηκε στις 2018-04-12.
23. ↑  «A Workshop in France - Art by Michael Feeney Callan» (PDF). *www.crashedmusic.com*. Αρχειοθετήθηκε από το πρωτότυπο (PDF) στις 19 Φεβρουαρίου 2014. Ανακτήθηκε στις 12 Απριλίου 2018.
24. ↑  «The History of the Indian Motorcycle The People behind the Indian». *indianmcc.com*. Indian Motorcycle Classics. Αρχειοθετήθηκε από το πρωτότυπο στις 26 Νοεμβρίου 2017. Ανακτήθηκε στις 12 Απριλίου 2018.
25. ↑  «Proper Charlie: Aidan Gillen on how acting and children keep him young - Independent.ie» (στα αγγλικά). *Independent.ie*. 2015-01-12.. Ανακτήθηκε στις 2018-04-12.